32006R0991
L 179/15
JURNALUL OFÍCIAL AL UNIUNII EUROPENE
REGULAMENTUL (CE) NR. 991/2006 AL COMISIEI
din 30 iunie 2006
de modificare a Regulamentului (CE) nr. 1870/2005 privind deschiderea și modul de gestionare a contingentelor tarifare și de instituire a unui regim de licențe de import și certificate de origine pentru usturoiul importat din țările terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), în special articolul 31 alineatul (2) și articolul 34 alineatul (1),
întrucât:
(1)
Acordul încheiat sub forma unui schimb de scrisori între Comunitatea Europeană și Republica Populară Chineză în conformitate cu articolul XXIV alineatul (6) și articolul XXVIII din Acordul General pentru Tarife și Comerț (GATT) din 1994 (2), aprobat prin Decizia 2006/398/CE a Consiliului (3), prevede, pentru China, o creștere de 20 500 tone în ceea ce privește contingentul de usturoi de la codul NC 0703 20 00.
(2)
Această creștere ar trebui să fie reflectată în anexa I la Regulamentul (CE) nr. 1870/2005 al Comisiei (4).
(3)
Experiența a demonstrat că este necesar să se îmbunătățească, din motive de claritate, anumite dispoziții ale Regulamentului (CE) nr. 1870/2005 privind cantitatea de referință, definițiile importatorilor, cererile de licențe de import și informațiile furnizate de către Comisie.
(4)
Prin urmare, Regulamentul (CE) nr. 1870/2005 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Regulamentul (CE) nr. 1870/2005 se modifică după cum urmează:
1.
La articolul 2 alineatul (5), litera (c) se înlocuiește cu următorul text:
„(c)
pentru importatorii tradiționali care nu sunt cuprinși la litera (a) sau (b), cantitatea maximă de usturoi importată într-una dintre primele trei perioade de import încheiate în cursul cărora aceștia au obținut licențele de import în conformitate cu Regulamentul (CE) nr. 565/2002 sau cu prezentul regulament.”
2.
Articolul 3 se modifică după cum urmează:
(a)
alineatul (1) se înlocuiește cu următorul text:
„(1) Prin «importatori tradiționali» se înțeleg importatorii, fie că sunt persoane fizice sau juridice, indivizi sau grupuri de operatori constituite în conformitate cu legislația națională, despre care un stat membru consideră:
(a)
că au obținut licențe de import în conformitate cu Regulamentul (CE) nr. 565/2002 sau cu prezentul regulament în fiecare dintre ultimele trei perioade de import încheiate;
(b)
că au importat usturoi în Comunitate în cursul a cel puțin două din ultimele trei perioade de import încheiate;
(c)
că au importat în Comunitate cel puțin 50 de tone de fructe și legume menționate la articolul 1 alineatul (2) din Regulamentul (CE) nr. 2200/96 în perioada de import încheiată care precedă depunerea cererii acestora.”;
(b)
alineatul (3) litera (a) punctul (i) se înlocuiește cu următorul text:
„(i)
că au importat usturoi din alte țări decât noile state membre sau din Comunitate astfel cum era constituită la 30 aprilie 2004 în cel puțin două din ultimele trei perioade de import încheiate;”.
3.
La articolul 7, alineatul (2) se înlocuiește cu următorul text:
„(2) Cantitatea totală pentru care un nou importator prezintă cereri de licențe «A» nu poate, în cursul unui anumit trimestru, să fie mai mare de 10 % din cantitatea totală menționată în anexa I pentru trimestrul respectiv și pentru respectiva origine. Cererile care nu sunt conforme cu această reglementare sunt respinse de către autoritățile competente.”
4.
La articolul 8 alineatul (2), paragraful al treilea se înlocuiește cu următorul text:
„În cazul în care, într-o perioadă de import completă precedentă, noi importatori au obținut licențe de import în temeiul prezentului regulament sau al Regulamentului (CE) nr. 565/2002, aceștia fac dovada că cel puțin 90 % din cantitatea care le-a fost alocată a fost efectiv pusă în liberă circulație.”
5.
Articolul 17 se modifică după cum urmează:
(a)
Paragraful al doilea se elimină.
(b)
Paragraful al treilea se înlocuiește cu următorul text:
„Comisia informează periodic, la momentul oportun și în mod corespunzător, statele membre cu privire la stadiul utilizării contingentelor, precum și cu privire la informațiile primite în temeiul articolului 12 și al articolului 16 alineatul (2).”
6.
Anexa I se înlocuiește cu textul din anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iunie 2006.